যুদ্ধাপরাধের বিচার দাবির ইতিহাস স্বাধীনতার বয়সের মতোই দীর্ঘ। সবাই এক জায়গা থেকে একভাবে করেনি। ইতিহাস বিস্মৃত হলে হবে কেন? এই নিয়ে কম রাজনৈতিক বাণিজ্য তো হয়নি। জাহানারা ইমামের সঙ্গে প্রতারণা কারা করেছিল? কারা গোলাম আযমের কদমবুসিতে পাঠিয়েছিল তাদের মুক্তিযুদ্ধের চেতনাকে? আজো যে কায়দায় বিচারের তোড়জোর হচ্ছে, তাতে গুটিকতেক চিহ্নিত অপরাধীকে হয়তো শূলে চড়ানো হবে (আসলেই হবে কিনা সন্দেহ আছে), কিন্তু গণহত্যা, ধর্ষণ, বসতি পোড়ানো, নির্যাতনসহ অজস্র অপরাধের যে সার্বিক আয়োজন ছিল, তার কতটাকে বিচারের আওতায় আনার কার্যক্রম বা আইন আছে? বিএনপি করবে না জানা কথা, কিন্তু আওয়ামী লীগ তার ক্ষমতায় থাকা আর বাইরে থাকার ইতিহাসে কয় পা এগিয়েছে এই পথে? কোনো নথিবদ্ধ প্রমাণ আছে? আছে নিহতদের নিয়ে কোনো জরিপভিত্তিক পরিসংখ্যান? সেক্টর কমান্ডারস ফোরাম করে কেন ইস্যুটাকে কিছু অব: জেনারেলদের হাতে নিয়ে যাওয়া হলো? জাহানারা ইমামের সময়ে তো সর্বনাগরিকের এখানে প্রবেশাধিকার ছিল, সেজন্যই তা হয়ে উঠেছিল জাতীয় আন্দোলন। আজ কমান্ডাররা সেমিনার করে এই বিচার করে ফেলবার খোয়াব দেখাচ্ছেন। সরকার দেখাচ্ছেন আশাবাদ। আন্দোলনটা তাদের হাতে এখন শীতাতপ নিয়ন্ত্রিত বিশ্রামে আছে। এ কে খোন্দকার এরশাদের মন্ত্রী ছিলেন, মোশতাকে মন্ত্রীসভার শপথ অনুষ্ঠানে তিনি উপস্থিত ছিলেন। জেনারেল হারুন, ডেস্টিনির মালিকপক্ষীয় একজন। শাহরিয়ার কবীরদের সম্পর্কে নতুন করে বলবার কিছু নাই।